12 जुलाई को पहला मैच, 27 जुलाई से 3 वनडे; टीम पांच टी-20 भी खेलेगी
India vs West Indies 2023 Schedule Time Table 27 जुलाई से 3 वनडे और 3 अगस्त से 5 टी-20 मैचों की सीरीज शुरू होगी। 13 अगस्त को 5वें टी-20 के साथ ही टीम इंडिया का वेस्टइंडीज दौरा खत्म होगा।
भारतीय क्रिकेट टीम के वेस्टइंडीज दौरे का शेड्यूल जारी हो चुका है। 12 जुलाई को 2 टेस्ट की सीरीज का पहला मुकाबला खेला जाएगा। 27 जुलाई से 3 वनडे और 3 अगस्त से 5 टी-20 मैचों की सीरीज शुरू होगी। 13 अगस्त को 5वें टी-20 के साथ ही टीम इंडिया का वेस्टइंडीज दौरा खत्म होगा।
20 जुलाई से दूसरा टेस्ट खेलेंगे 
ऑस्ट्रेलिया के खिलाफ वर्ल्ड टेस्ट चैम्पियनशिप फाइनल में मिली हार के बाद टीम इंडिया एक महीने तक क्रिकेट नहीं खेलेगी। जुलाई के पहले सप्ताह में टीम वेस्टइंडीज के लिए रवाना होगी। यहां 12 से 16 जुलाई तक डोमिनिका के विंडसर पार्क में पहला टेस्ट मैच खेला जाएगा।
20 से 24 जुलाई तक दूसरा टेस्ट मैच खेला जाएगा। दूसरा टेस्ट त्रिनिदाद के क्वींस पार्क ओवल मैदान पर होगा। दोनों ही मुकाबले भारतीय समयानुसार शाम 7:30 बजे से शुरू होंगे।
टेस्ट सीरीज के 2 दिन बाद वनडे सीरीज शुरू होगी
टेस्ट सीरीज के 2 दिन बाद ही 3 मैचों की वनडे सीरीज भी शुरू हो जाएगी। 27 और 29 जुलाई को 2 वनडे बारबडोस के केंसिंग्टन ओवल मैदान पर होंगे। फिर एक अगस्त को त्रिनिदाद एंड टोबैगो में तीसरा और आखिरी वनडे होगा। वनडे सीरीज के सभी मुकाबले भारतीय समयानुसार शाम 7 बजे से शुरू होंगे।
3 अगस्त से टी-20 सीरीज खेलेंगे
3 अगस्त से त्रिनिदाद में ही 5 मैचों की टी-20 सीरीज भी शुरू हो जाएगी। गुयाना में 6 और 8 अगस्त को दूसरा और तीसरा टी-20 मैच होगा। फिर अमेरिका के लॉडरहिल में 12 और 13 अगस्त को चौथा और पांचवां टी-20 मैच खेला जाएगा। टी-20 सीरीज के सभी मुकाबले शाम 8 बजे से शुरू होंगे।
जून अंत तक जारी हो सकती है टीम
वेस्टइंडीज क्रिकेट बोर्ड ने रात करीब 8 बजे अपने सोशल मीडिया हैंडल और ऑफिशियल वेबसाइट पर दौरे की इन्फॉर्मेशन शेयर की। टीम इंडिया 12 से 24 जुलाई तक टेस्ट खेलेगी, ऐसे में जून के आखिरी सप्ताह तक दोनों ही देशों की टेस्ट टीम जारी हो सकती है। टेस्ट मैच शुरू होने के बाद ही दोनों देश वनडे और टी-20 सीरीज की टीमों की घोषणा कर सकते हैं।
वेस्टइंडीज में टेस्ट सीरीज के साथ भारत अगली वर्ल्ड टेस्ट चैम्पियनशिप अभियान की शुरुआत करेगा। WTC फाइनल में बुरी तरह हार के बाद माना जा रहा है कि टीम इंडिया टेस्ट टीम में कुछ नए चेहरों को मौका देगी। साथ ही अक्टूबर में शुरू होने वाले वनडे वर्ल्ड कप की तैयारी को देखते यशस्वी जायसवाल, रिंकू सिंह और जितेश शर्मा जैसे नए बैटर्स को लिमिटेड ओवर्स की टीम में मौका मिल सकता है।
4 साल पहले किया था आखिरी टेस्ट टूर 
टीम इंडिया वेस्टइंडीज में आखिरी बार 2019 में टेस्ट सीरीज खेलने गई थी। तब 2 टेस्ट की सीरीज भारत ने विराट कोहली की कप्तानी में 2-0 से जीती थी। टीम इंडिया वेस्टइंडीज में 2002 के बाद से टेस्ट सीरीज नहीं हारी है। तब भारत को 5 मैचों की सीरीज में 1-2 से हार का सामना करना पड़ा था।
2002 के बाद टीम इंडिया ने 2006, 2011, 2016 और 2019 में 4 सीरीज खेली। भारत को चारों में जीत मिली।
वेस्टइंडीज में लगातार 6 वनडे सीरीज भी जीते
टीम इंडिया ने 2019 में टेस्ट के साथ वनडे सीरीज भी खेली थी। फिर 2022 में टीम ने यहां आखिरी बार वनडे सीरीज खेली, जिसमें भारत को 3-0 से जीत मिली। टीम ने यहां 2006 में आखिरी बार 5 वनडे की सीरीज 1-4 से गंवाई थी, उसके बाद वेस्टइंडीज में भारत ने 6 वनडे सीरीज खेली और सभी जीतीं।
टीम इंडिया ने 2022 में वेस्टइंडीज में 3 टी-20 मैचों की सीरीज खेली, जिसमें भारत को जीत मिली थी। इससे पहले टीम ने 3 बार यहां 1-1 टी-20 ही खेला था। वेस्टइंडीज और अमेरिका में ही 2024 में टी-20 वर्ल्ड कप होगा, इसकी तैयारी को देखते हुई टीम पहली बार यहां 5 मैचों की टी-20 सीरीज खेलने जा रही है।